ПОЛ ВЕРЛЕН

СЕРЕНАДА

Част 0 от „Сатурничеки стихотворения“

Превод от френски: Кирил Кадийски, 1994

chitanka.info

Като гласа зловещ на стар мъртвец, запял

в дълбоката си яма,

любима, чуй гласа на моята печал —

кресливата измама.

Слуха си напрегни и разтвори гръдта

за мойта мандолина:

за тебе ще звучи — за тебе! — песента

жестока и невинна.

Ще славя блясъка от злато и ахат

на чистите зеници,

и Лета на гръдта и Стикс — катран разлят —

на твоите къдрици.

Като гласа зловещ на стар мъртвец, запял

в дълбоката си яма,

любима, чуй гласа на моята печал —

кресливата измама.

Ще словославя аз — най-дивна в тоя свят! —

плътта благословена,

от чийто сладък дъх ми се завива свят

и губя сън, и стена.

А най-накрая и целувката ти зла,

на устните пожара,

и твоя вид щастлив от моите тегла,

мой Ангел и Поквара.

Слуха си напрегни и разтвори гръдта

за мойта мандолина:

за тебе ще звучи — за тебе! — песента

жестока и невинна.

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Заслуги